עיריית מודיעין מכבים רעות, חדשות העיר, נבחר מתווה למוסד אקדמי
נבחר מתווה למוסד אקדמי
16/01/2018 כ"ט טבת תשע"ח
ביום רביעי 3.1, דנה מועצת העיר בבחירת המתווה להקמת מוסד אקדמי בעיר שימוקם במרחק הליכה ממרכז העיר החדש. בפני חברי המועצה הוצגו שלוש חלופות אפשריות שהושגו לאחר מחקר ובדיקה מעמיקים, שערכה ועדה מיוחדת מטעם העירייה, שהוקמה לצורך כך.
בוועדה נמנים חברת המועצה ומחזיקת התיק להשכלה גבוהה, הילה בן אליעזר, המנכ"ל, יורם כרמון, המשנה למנכ"ל, גיא עידו, היועצת המשפטית, דנה טוכלר חפץ וגזבר העירייה, רם סידיס.
כידוע, מדובר על מבנה אקדמי שיוקם בשטח של כ-8,000 מ"ר, בסכום של כ-80 מיליון שקלים, כאשר המוסד האקדמי שייבחר יהיה מוכר על ידי המל"ג משמע, המוסד האקדמי יעבור באופן מלא לפעול בעיר.
החלופה שנבחרה על ידי מועצת העיר הייתה על פי מתווה לפיו העירייה תקצה את שטח המקרקעין וכן תקים את מעטפת המבנה, כאשר המוסד האקדמי שייבחר ישלים את עבודות הבינוי והתאמת המבנה לצרכי המוסד האקדמי.
משמעות חלופה זו הינה שלעירייה תהיה בעלות על המבנה, שיוקם על ידי העירייה בסכום של כ-50 מיליון שקלים מקרנות הרשות. המוסד יקבל זכויות שימוש בחכירה לתקופת התקשרות של 25 שנים ושתי תקופות נוספות, של עשר שנים כל אחת ובסה"כ 45 שנים, המהוות התקופה המקסימלית בחוק.
הגוף האקדמי שייבחר, ויהיה בעל כל האישורים הנדרשים על ידי המל"ג, ישלם את תוספות הבינוי וההתאמות הנדרשות מצידו. במהלך 25 השנים הראשונות ישולם שכ"ד שנתי לאחר קיזוז העלות של הבנייה על ידי הגוף הזוכה. ב-20 השנים לאחר מכן, ישולם שכ"ד ריאלי על המבנה.
מתווה זה גם מאפשר לעירייה לתת פטור מאגרות והיטלים, שכן העירייה היא הגוף הבונה, ללא תמורה או בתמורה סמלית וכן עם אישור המועצה לפטור ממכרז.
חברת המועצה ומחזיקת להשכלה גבוהה, הילה בן אליעזר: "אין ספק שמוסד להשכלה גבוהה הוא צורך חיוני שחסר בעיר. בפגישות עם תושבים ועם צעירים אני שומעת לא פעם על כך שהיו שמחים אם ניתן היה ללמוד במודיעין לימודים אקדמיים מבלי להזדקק לנסיעה מחוץ לעיר.
בעבודת הועדה שנמשכה מספר חודשים, היה חשוב לנו לבחור במתווה התקשרות שיאפשר הבאה של מוסד אקדמי איכותי ולא פחות חשוב מכך, שהקמתו של מוסד זה תהיה בטווח הנראה לעין".